На књижицу за новољетни дар
Дјечици младој
Играт се радој
Рад сам да знадем
Какву да дадем
Лутчицу.

Дјетенце младо
Знам да све радо
Мало шта прима,
Тиме да има
Игрицу.

Птичар ја нисам
Дјеци да бих сам
Ловом у пољу
Добио коју
Птичицу.

Воду не гацам,
Мреже не бацам,
Да им ја овим
Малу уловим
Рибицу.

Врт ја не градим,
Цв’јеће не садим,
Нит’ је пролећа,
Да им да цв’јећа
Китицу.

Ха! Знам сад што ћу:
Писати хоћу
Дјеци малену
Л’јепу, шарену
Књижицу.

Извор 

 Лесковац, М. 1972. Антологија старије српске поезије. Нови Сад: Матица српска. стр. 130-131.

Лука Милованов Георгијевић